PMIndiaData/PMIndiaSum huggingface dataset:
ଭୋପାଳ ମେଟ୍ରୋ ପ୍ରକଳ୍ପକୁ କ୍ୟାବିନେଟ ଅନୁମୋଦନ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭୋପାଳ ମେଟ୍ରୋ ରେଳ ପ୍ରକଳ୍ପକୁ ମଞ୍ଜୁରି ଦେଇଛନ୍ତି । ଏହି ପ୍ରକଳ୍ପ ଅନ୍ତର୍ଗତ କରୋନ୍ଦ ସର୍କଲ ଠାରୁ ଏମ୍ସ ପର୍ଯ୍ୟନ୍ତ (14.99 କିମି) ଏବଂ ଭଦଭଦା ଛକ ଠାରୁ ରତ୍ନଗିରି ତିରାହା (12.88) ପର୍ଯ୍ୟନ୍ତ ମୋଟ 27.87 କିମି ବିଶିଷ୍ଟ ଦୁଇଟି ରେଳ କରିଡର ନିର୍ମାଣ କରାଯିବ ଏବଂ ଏହି ଦୁଇଟି କରିଡର ଭୋପାଳର ପ୍ରମୁଖ ଅଂଚଳଗୁଡ଼ିକୁ ଯୋଡ଼ିବ । ବିବରଣୀ : କରୋନ୍ଦ ସର୍କଲ ଠାରୁ ଏମ୍ସ ମଧ୍ୟରେ ନିର୍ମିତ ହେବାକୁ ଥିବା ରେଳ ଲାଇନ ଅଧିକାଂଶ ଭାଗରେ ଭୂମି ଉପରେ (ଏଲିଭେଟେଡ) ହେବ । କେବଳ ଭୋପାଳ ରେଳ ଷ୍ଟେସନ ଏବଂ ବସଷ୍ଟାଣ୍ଡ ନିକଟରେ ଏହାର ଭାଗ ଭୂତଳ ରହିବ । ଏହି ରେଳ ମାର୍ଗରେ 16ଟି ଷ୍ଟେସନ ମଧ୍ୟରୁ 14ଟି ଉପରେ ଏବଂ 2ଟି ଭୂତଳ ରହିବ । ଭଦଭଦା ଛକଠାରୁ ରତ୍ନଗିରି ତିରାହି ପର୍ଯ୍ୟନ୍ତ ମେଟ୍ରୋ ଲାଇନରେ 14ଟି ଷ୍ଟେସନ ରହିବ ଏ ସମସ୍ତ ଭୂମି ଉପରେ ନିର୍ମିତ ହେବ । ସହରର ଜନସଂଖ୍ୟା ବିଶିଷ୍ଟ ଅଂଚଳରେ ଏହା ରେଳ ପ୍ରକଳ୍ପ ବହନୀୟ, ଭରସାଯୋଗ୍ୟ, ସୁରକ୍ଷିତ ଏବଂ ବାଧାମୁକ୍ତ ପରିବହନ ସେବା ଉପଲବ୍ଧ କରାଇବ । ଯଦ୍ଦ୍ୱାରା ଦୁର୍ଘଟଣା ହ୍ରାସ ପାଇବ, ଯାତ୍ରା ସମୟରେ ସଂଚୟ ହେବ, ଶକ୍ତିର ଖର୍ଚ୍ଚ ଏବଂ ପ୍ରଦୂଷଣ କମିବ ଏବଂ ଦୀର୍ଘସ୍ଥାୟୀ ଲାଗି ସହରୀ ସମ୍ପ୍ରସାରଣ ଓ ଭୂମି ଉପଯୋଗକୁ ଉନ୍ନତ ଢଙ୍ଗରେ ନିୟନ୍ତ୍ରିତ କରାଯାଇପାରିବ । ଏହି ପ୍ରକଳ୍ପ ପାଇଁ ଆନୁମାନିକ 6941.40 କୋଟି ଟଙ୍କା ବ୍ୟୟ ଅଟକଳ କରାଯାଇଛି । ଏହି ପ୍ରକଳ୍ପ 4 ବର୍ଷ ମଧ୍ୟରେ ସମ୍ପୂର୍ଣ୍ଣ ହେବ । ଲାଭ : ଭୋପାଳ ମେଟ୍ରୋ ରେଳ ପ୍ରକଳ୍ପ ଦ୍ୱାରା ଭୋପାଳର 23 ଲକ୍ଷର ଘନ ଜନସଂଖ୍ୟା ବିଶିଷ୍ଟ କ୍ଷେତ୍ର ପ୍ରତ୍ୟକ୍ଷ କିମ୍ବା ପରୋକ୍ଷ ଭାବେ ଲାଭାନ୍ୱିତ ହେବେ । ପ୍ରକଳ୍ପ ଅନ୍ତର୍ଗତ ନିର୍ମାଣ କରାଯାଉଥିବା ଦୁଇଟି ରେଳ କରିଡର ବହୁ ମଡେଲ ବିଶିଷ୍ଟ ହେବ ଯାହା ରେଳ ଷ୍ଟେସନ ସହ ଯୋଡ଼ିହେବ । ଏହି ମେଟ୍ରୋ ରେଳ ଷ୍ଟେସନ ଲାଗି ଫିଡର ବସ ସେବା ନେଟୱାର୍କ ଉପଲବ୍ଧ ହେବ । ଏହି ମେଟ୍ରୋ ରେଳ ପ୍ରକଳ୍ପ ଯାତ୍ରୀ ଭଡ଼ା ବ୍ୟତୀତ ଅନ୍ୟାନ୍ୟ ଭଡ଼ା ଏବଂ ବିଜ୍ଞାପନ ଏବଂ ବିସିଏଫ ଜରିଆରେ ରାଜସ୍ୱ ସଂଗ୍ରହ କରିବ । ମେଟ୍ରୋ ରେଳ କରିଡର ଆଖପାଖ ଅଂଚଳରେ ଏହି ପ୍ରକଳ୍ପ କାରଣରୁ ଯଥେଷ୍ଟ ଫାଇଦା ମିଳିବ । ଏହି ଅଂଚଳର ଲୋକ ସହରର ବିଭିନ୍ନ ଭାଗ ପର୍ଯ୍ୟନ୍ତ ଯିବାଆସିବା କରୁଥିବା ମେଟ୍ରୋ ରେଳ ସେବାର ଲାଭ ନେଇପାରିବେ । କରୋନ୍ଦ ଠାରୁ ଏମ୍ସ ମଧ୍ୟରେ ମେଟ୍ରୋ ରେଳ ଲାଇନ ସହର ମଧ୍ୟ ଭାଗ ଦେଇ ଗତି କରିବା ସହିତ ଘନ ଜନସଂଖ୍ୟା ବିଶିଷ୍ଟ ଅଂଚଳଗୁଡ଼ିକୁ ବସଷ୍ଟାଣ୍ଡ, ରେଳ ଷ୍ଟେସନ ଏବଂ ଏମ୍ସ ସହ ଯୋଡ଼ିବ । ଭଦାଭଦା ଠାରୁ ରତ୍ନଗିରି ମଧ୍ୟରେ ନିର୍ମାଣ ହେବାକୁ ଥିବା ରେଳ ଲାଇନ ଭୋପାଳ ନିକଟବର୍ତ୍ତୀ ନିର୍ମାଣାଧୀନ ସ୍ମାର୍ଟ ସହର ଅଂଚଳଗୁଡ଼ିକୁ ବିଏମଆଇଇଏଲ ଏବଂ ଏହାର ଆଖପାଖର ଶିଳ୍ପ କ୍ଷେତ୍ରଗୁଡ଼ିକୁ ଯୋଡ଼ିବ । ଏହି ମେଟ୍ରୋ ରେଳ ପ୍ରକଳ୍ପ ପରିବେଶ ଅନୁକୂଳ ଏବଂ ଦୀର୍ଘସ୍ଥାୟୀ ସାର୍ବଜନୀନ ପରିବହନ ସେବା ଉପଲବ୍ଧ କରିବ । ପ୍ରକଳ୍ପର ଅଗ୍ରଗତି : ପ୍ରକଳ୍ପକୁ ଲାଗୁ କରିବା ପାଇଁ ମଧ୍ୟପ୍ରଦେଶ ମେଟ୍ରୋ ରେଳ କମ୍ପାନୀ ଲିମିଟେଡ ନାମରେ ଏକ ଭିନ୍ନ କମ୍ପାନୀ ଗଠନ କରାଯାଇଛି । ପ୍ରକଳ୍ପ ଲାଗି ଅର୍ଥ ଯୋଗାଣ କେନ୍ଦ୍ର ଏବଂ ମଧ୍ୟ ପ୍ରଦେଶ ସରକାରଙ୍କ ପକ୍ଷରୁ ସମାନ ଭାବେ କରାଯିବ । କିଛିଭାଗ ୟୁରୋପୀୟ ନିବେଶ ବ୍ୟାଙ୍କ ପକ୍ଷରୁ ମଧ୍ୟ ଦିଆଯିବ । ପ୍ରକଳ୍ପ ଲାଗି ମେସର୍ସ ଡିବି ଇଞ୍ଜିନିୟରିଂ ଏଣ୍ଡ କନସଲଟିଂ ଜିଏନବିଏଚ ଏବଂ ମେସର୍ସ ଲୁଇସ ବର୍ଜର ଏସଏଏସ ମେସର୍ସ ଜିୟୋ ଡାଟା ଇଞ୍ଜିନିୟରିଂ କମ୍ପାନୀ ସମୂହକୁ ପରାମର୍ଶଦାତା କମ୍ପାନୀ ଭାବେ ନିଯୁକ୍ତ ଦିଆଯାଇଛି । ପ୍ରକଳ୍ପ ପୂର୍ବରୁ ସିଭିଲ କାର୍ଯ୍ୟ ପାଇଁ ଟେଣ୍ଡର ଆହ୍ୱାନ କରାଯାଇସାରିଛି । କାମ ଶୀଘ୍ର ଆରମ୍ଭ ହୋଇଯିବ ।
ବିଶିଷ୍ଟ ଓଡିଆ ସଂଗୀତକାର ତଥା କଣ୍ଠଶିଳ୍ପୀ ପ୍ରଫୁଲ୍ଲ କରଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଓଡିଆ ସଂଗୀତକାର ତଥା କଣ୍ଠଶିଳ୍ପୀ ପ୍ରଫୁଲ୍ଲ କରଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଓଡିଆ ସଂସ୍କୃତି ଏବଂ ସଙ୍ଗୀତକୁ ତାଙ୍କର ଅନବଦ୍ୟ ଅବଦାନ ପାଇଁ ପ୍ରଫୁଲ୍ଲ କର ଜୀଙ୍କୁ ସ୍ମରଣ କରାଯିବ ବୋଲି ଶ୍ରୀ ମୋଦୀ କହିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଶ୍ରୀ ପ୍ରଫୁଲ୍ଲ କର ଜୀଙ୍କର ପରଲୋକରେ ଦୁଃଖିତ । ଓଡିଆ ସଂସ୍କୃତି ଏବଂ ସଙ୍ଗୀତକୁ ତାଙ୍କର ଅନବଦ୍ୟ ଅବଦାନ ପାଇଁ ସେ ସର୍ବଦା ମନେରହିବେ । ସେ ବହୁମୁଖୀ ବ୍ୟକ୍ତିତ୍ୱର ଆଶୀର୍ବାଦ ପ୍ରାପ୍ତ ହୋଇଥିଲେ ଏବଂ ତାଙ୍କ ସୃଜନଶୀଳତା ତାଙ୍କ କାର୍ଯ୍ୟରେ ପ୍ରତିଫଳିତ ହୋଇଥିଲା । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍‍ ଶାନ୍ତି ।”
ରାଷ୍ଟ୍ରୀୟ ଇସ୍ପାତ ନୀତି-2017 କୁ କ୍ୟାବିନେଟ୍ ମଞ୍ଜୁରୀ

• ନୂଆ ନୀତିରେ ଦୀର୍ଘକାଳୀନ ଲକ୍ଷ୍ୟର ପ୍ରତିଫଳନ • ଘରୋଇ ଉପଯୋଗ ବୃଦ୍ଧି ଓ ଉଚ୍ଚ ଗୁଣାତ୍ମକ ମାନର ଇସ୍ପାତ ଉତ୍ପାଦନ ସହ ବିଶ୍ୱସ୍ତରୀୟ ପ୍ରତିଯୋଗିତା ଉପରେ ଗୁରୁତ୍ୱ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ଜାତୀୟ ଇସ୍ପାତ ନୀତି(NSP)-2017 କୁ ଅନୁମୋଦନ ଦେଇଛନ୍ତି । ନୂଆ ଇସ୍ପାତ ନୀତିରେ ଇସ୍ପାତ କ୍ଷେତ୍ରକୁ ପ୍ରୋତ୍ସାହନ ଦେବା ପାଇଁ ସରକାର ଦୀର୍ଘକାଳୀନ ଲକ୍ଷ୍ୟକୁ ସାମିଲ କରିଛନ୍ତି । ଏହା ଘରୋଇ ଇସ୍ପାତ ଉପଯୋଗକୁ ବୃଦ୍ଧି ଓ ଉଚ୍ଚ ଗୁଣାତ୍ମକ ମାନର ଇସ୍ପାତ ଉତ୍ପାଦନକୁ ସୁନିଶ୍ଚିତ କରିବା ଓ ଜ୍ଞାନକୌଶଳ ଦୃଷ୍ଟିରୁ ଉନ୍ନତ ଓ ବିଶ୍ୱସ୍ତରର ପ୍ରତିଯୋଗିତାପୂର୍ଣ୍ଣ ଷ୍ଟିଲ ଉଦ୍ୟୋଗ ନିମନ୍ତେ ପ୍ରୋତ୍ସାହିତ କରିବ । NSP-2017ର ପ୍ରମୁଖ ବୈଶିଷ୍ଟ୍ୟ : 1- ଘରୋଇ ନିର୍ମାତା, ଏମ୍ଏସଏମ୍ଇ ଇସ୍ପାତ ଉତ୍ପାଦନକାରୀ, ସିପିଏସ୍ଇକୁ ନୀତି ସହଯୋଗ ଓ ମାର୍ଗଦର୍ଶନ ପ୍ରଦାନ କରି ଷ୍ଟିଲ ଉତ୍ପାଦନକୁ ଆତ୍ମନିର୍ଭରଶୀଳ କରିବା 2- ପର୍ଯ୍ୟାପ୍ତ କ୍ଷମତାରେ ବୃଦ୍ଧିକୁ ପ୍ରୋତ୍ସାହିତ କରିବା 3- ବିଶ୍ୱସ୍ତରରେ ପ୍ରତିଯୋଗିତାପୂର୍ଣ୍ଣ ଷ୍ଟିଲ ଉତ୍ପାଦନ ସାମର୍ଥ୍ୟର ବିକାଶ 4- ମୂଲ୍ୟଭିତ୍ତିକ ଉତ୍ପାଦନ 5- ଲୁହାପଥର, କୁକିଙ୍ଗ୍ କୋଇଲା ଓ ପ୍ରାକୃତିକ ଗ୍ୟାସର ଘରୋଇ ଉପଲବ୍ଧତା 6- ବିଦେଶୀ ପୁଞ୍ଜିନିବେଶ ପାଇଁ ସୁଯୋଗ 7- କଂଚାମାଲ ଅଧିଗ୍ରହଣ ଓ 8- ଘରୋଇ ଷ୍ଟିଲ ଚାହିଦା ବୃଦ୍ଧି ଏହି ନୀତିରେ 300 ମିଲିୟନ ଟନ୍(ମେଟ୍ରିକ ଟନ୍)ର କଂଚା ଇସ୍ପାତର କ୍ଷମତା, 255 ମେଟ୍ରିକ ଟନ ଉତ୍ପାଦନ ଓ 2030-31 ସୁଦ୍ଧା ମୁଣ୍ଡପିଛା ଇସ୍ପାତ ଉପଯୋଗ ଏବେ 61 କିଲୋ ଥିବାବେଳେ ଏହାକୁ 158 କିଲୋଗ୍ରାମ କରିବା ପାଇଁ ପ୍ରସ୍ତାବ ରହିଛି । ଏହି ନୀତିରେ ଘରୋଇସ୍ତରରେ ଉଚ୍ଚ ବର୍ଗର ଅଟୋମୋଟିଭ ଷ୍ଟିଲ, ଇଲେକ୍ଟ୍ରିକାଲ ଷ୍ଟିଲ, ବିଶେଷ ଷ୍ଟିଲ ଓ ମିଶ୍ରିତ ଧାତୁର ରଣନୀତିକ ଚାହିଦାକୁ ପୂରଣ କରିବା ଓ କୋକିଂ କୋଇଲାର ଘରୋଇ ଉପଲବ୍ଧତାକୁ ପୂରଣ କରିବାର ମଧ୍ୟ ପରିକଳ୍ପନା କରାଯାଇଛି । ଏଥିରେ 2030-31 ମସିହା ସୁଦ୍ଧା କୋକିଂ କୋଇଲା ଆମଦାନୀ ନିର୍ଭରଶୀଳତା ପ୍ରାୟ 85%ରୁ ହ୍ରାସପାଇ 65% ହୋଇପାରିବ ।
ଜାତୀୟ ପଛୁଆ ବର୍ଗ କମିଶନ ଗଠନ ଲାଗି ସମ୍ବିଧାନ ସଂଶୋଧନ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେତେକ ଗୁରୁତ୍ୱପୂର୍ଣ୍ଣ ବିଲକୁ ଅନୁମୋଦନ ମିଳିଛି । ଏଥିମଧ୍ୟରେ ରହିଛି ସମ୍ବିଧାନ (123ତମ ସଂଶୋଧନ) ବିଲ୍ 2017 ଏବଂ ସଂସଦରେ ଗୃହିତ ଜାତୀୟ ପଛୁଆବର୍ଗ କମିଶନ୍ ବିଲ, 2017 । ଏଥିସହିତ ପୂର୍ବତନ ଜାତୀୟ ପଛୁଆ ବର୍ଗ କମିଶନଙ୍କ ଦ୍ୱାରା ଧାରଣ କରାଯାଇଥିବା ପଦପଦବୀ ଏବଂ କାର୍ଯ୍ୟାଳୟ ପରିସରକୁ ନୂଆକରି ଗଠନ କରାଯାଇଥିବା ପଛୁଆବର୍ଗ କମିଶନଙ୍କୁ ହସ୍ତାନ୍ତର କରିବା ପ୍ରସ୍ତାବକୁ ମଧ୍ୟ କ୍ୟାବିନେଟ ଅନୁମୋଦନ ମିଳିଛି । ସାମାଜିକ ଏବଂ ଶିକ୍ଷାଗତ ଦୃଷ୍ଟିରୁ ପଛୁଆ ବର୍ଗ ପାଇଁ ସମ୍ବିଧାନର ଅନୁଚ୍ଛେଦ 338(ଖ) ଅନୁଯାୟୀ ଜାତୀୟ ପଛୁଆ ବର୍ଗ କମିଶନ ଗଠନ ଲାଗି ସମ୍ବିଧାନ ସଂଶୋଧନ କରାଯିବ । ସମ୍ବିଧାନର ଅନୁଚ୍ଛେଦ 366ରେ ଏକ ସ୍ୱତନ୍ତ୍ର ଧାରା (26ଗ) ଯୋଗ କରାଯିବାର ପ୍ରସ୍ତାବ ରହିଛି ଯାହା ସାମାଜିକ ଏବଂ ଶିକ୍ଷାଗତ ଦୃଷ୍ଟିରୁ ପଛୁଆବର୍ଗଙ୍କ ପାଇଁ ଏହି ଉଦ୍ଦେଶ୍ୟ ଅନ୍ତର୍ଗତ ଅନୁଚ୍ଛେଦ 342 (କ) ଅନୁଯାୟୀ ଏକ ନୂଆ ପରିଭାଷା ନିର୍ଦ୍ଧାରଣ କରୁଛି । ଜାତୀୟ ପଛୁଆ ବର୍ଗ କମିଶନ ଆଇନ 1993କୁ ରଦ୍ଦ କରାଯାଇ ସଂଶୋଧିତ ଜାତୀୟ ପଛୁଆ ବର୍ଗ କମିଶନ ବିଲ୍ 2017 ଅଣାଯାଇଛି । କେନ୍ଦ୍ର ସରକାରଙ୍କ ଦ୍ୱାରା ଜାତୀୟ ପଛୁଆ ବର୍ଗ କମିଶନ ଗଠନ କରାଯିବା ପରେ ସେହି ତାରିଖ ଠାରୁ ଜାତୀୟ ପଛୁଆ ବର୍ଗ ଅଧିନିୟମର ଧାରା 3ର ଉପଧାରା 1 ଅନୁଯାୟୀ ପୂର୍ବରୁ ଥିବା ଜାତୀୟ ପଛୁଅ ବର୍ଗ କମିଶନ ଭଙ୍ଗ ହୋଇଯିବ । ଅନୁଚ୍ଛେଦ 338 (ଖ) ଅନୁଯାୟୀ ପୂର୍ବରୁ ବିଭିନ୍ନ ପଦପଦବୀରେ ରହିଥିବା ପଦବୀଧାରୀଙ୍କୁ ମିଶାଇ 52ଟି ପଦବୀ ସୃଷ୍ଟି କରାଯାଇ ପ୍ରସ୍ତାବିତ ଜାତୀୟ ପଛୁଆ ବର୍ଗ କମିଶନ ଗଠନ କରାଯିବ । ତ୍ରିକୂଟ-1, ଭିକାଜି କାମା ପ୍ଲେସ୍, ନୂଆଦିଲ୍ଲୀ-110066 ଠାରେ ଥିବା ବର୍ତ୍ତମାନର ଜାତୀୟ ପଛୁଆ ବର୍ଗ କମିଶନଙ୍କ କାର୍ଯ୍ୟାଳୟ ପରିସରକୁ ଦଖଲ କରିବା ଏବଂ ସମ୍ବିଧାନାର ଧାରା 338(ଖ) ଅନୁଯାୟୀ ପଛୁଆବର୍ଗ କମିଶନ ଗଠନ କରିବା ଲାଗି ନିଷ୍ପତ୍ତି ହୋଇଛି । କେନ୍ଦ୍ର ସରକାରଙ୍କ ଏହି ନିଷ୍ପତ୍ତି ଫଳରେ ସାମାଜିକ ଏବଂ ଶିକ୍ଷାଗତ କ୍ଷେତ୍ରରେ ପଛୁଆ ରହିଥିବା ଲୋକମାନଙ୍କର କଲ୍ୟାଣ ହୋଇପାରିବ । ଜାତୀୟ ପଛୁଆ ବର୍ଗ କମିଶନ ଅଧିକ ଦକ୍ଷତାର ସହ ମଧ୍ୟ କାର୍ଯ୍ୟ କରିପାରିବ ।
ନାସିକ- ଶିରଡି ରାଜପଥରେ ଦୁର୍ଘଟଣା ଯୋଗୁଁ ହୋଇଥିବା ପ୍ରାଣହାନୀରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନାସିକ- ଶିରଡି ରାଜପଥରେ ଏକ ସଡକ ଦୁର୍ଘଟଣା ଯୋଗୁଁ ହୋଇଥିବା ପ୍ରାଣହାନୀରେ ଗଭୀର ଶୋକ ବ୍ୟକ୍ତ କରିଛନ୍ତି । ଶ୍ରୀ ମୋଦୀ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ନାସିକ-ଶିରଡି ରାଜପଥରେ ସଡକ ଦୁର୍ଘଟଣାଜନିତ ପ୍ରାଣହାନୀ ଘଟଣା ବେଶ ଦୁଃଖଦାୟକ । ଶୋକସନ୍ତପ୍ତ ପରିବାରଗୁଡିକୁ ସମବେଦନା । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରୁଛି । ମୃତକଙ୍କ ନିକଟତମ ପରିଜନଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା ଲେଖାଏଁ ପ୍ରଦାନ କରାଯିବ । ଆହତମାନଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପ୍ରଧାନମନ୍ତ୍ରୀ ମୋଦୀ”
ଗୁଜରାଟର ବନ୍ୟା ପ୍ରଭାବିତ ଅଞ୍ଚଳ ଆକାଶ ମାର୍ଗରୁ ପର୍ଯ୍ୟବେକ୍ଷଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅପରାହ୍ନରେ ଆକାଶ ମାର୍ଗରୁ ଗୁଜରାଟର ବର୍ଷା ଓ ବନ୍ୟା ପ୍ରଭାବିତ ଅଞ୍ଚଳ ଅନୁଧ୍ୟାନ କରିଛନ୍ତି । ସେଠାକାର ମୁଖ୍ୟମନ୍ତ୍ରୀ ଶ୍ରୀ ବିଜୟ ରୂପାନୀ ଆଜି ସକାଳେ ସଂସଦ ଭବନରେ ପ୍ରଧାନମନ୍ତ୍ରୀଙ୍କୁ ଭେଟି ଗୁଜରାଟର ସର୍ବଶେଷ ବନ୍ୟା ପରିସ୍ଥିତି ସମ୍ପର୍କରେ ବିସ୍ତ୍ରୁତ ଭାବେ ଅବଗତ କରାଇଥିଲେ । ଏହି ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଉତ୍ତର ଗୁଜରାଟର ବନ୍ୟା ପ୍ରଭାବିତ ଅଞ୍ଚଳ ଅନୁଧ୍ୟାନ ଲାଗି ଯିବାକୁ ସ୍ଥିର କରିଥିଲେ । ତେବେ ନୂତନ ରାଷ୍ଟ୍ରପତିଙ୍କ ଶପଥ ଗ୍ରହଣ ଉତ୍ସବ ପରେ ପ୍ରଧାନମନ୍ତ୍ରୀ ତତ୍କାଳ ଗୁଜରାଟ ଗସ୍ତ କରି ରାଜ୍ୟର ଉତ୍ତର ଭାଗରେ ଦେଖାଦେଇଥିବା ବନ୍ୟା ପରିସ୍ଥିତିକୁ ଆକାଶ ମାର୍ଗରୁ ଅନୁଧ୍ୟାନ କରିଥିଲେ ।
ସମ୍ବତ୍ସରି ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା ଜ୍ଞାପନ

ସମ୍ବତ୍ସରି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “କ୍ଷମା ହୃଦୟର ବ୍ୟାପକତାକୁ ଦର୍ଶାଏ । ଦୟାଳୁ ହେବା ସହ କ୍ଷମା ଦେବା ଓ ଅନ୍ୟ ପ୍ରତି ଖରାପ ଭାବନା ନରଖିବା ଆମ ସଂସ୍କୃତିର ଅଂଶବିଶେଷ । ମିଚ୍ଛାମି ଦୁକ୍କଦମ! ପୂର୍ବରୁ ସମ୍ବତ୍ସରି ସମ୍ପର୍କରେ ଦେଇଥିବା ବକ୍ତବ୍ୟ ଶୁଣିବା ପାଇଁ https://t.co/cWZppmn0PM”
ଛତିଶଗଡ଼ ସିଆରପିଏଫ୍ ଯବାନଙ୍କ ଉପରେ  ଆକ୍ରମଣକୁ ପ୍ରଧାନମନ୍ତ୍ରୀଙ୍କ ନିନ୍ଦା

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ଛତିଶଗଡ଼ରେ ସିଆରପିଏଫ୍ ଯବାନଙ୍କ ଉପରେ ହୋଇଥିବା ଆକ୍ରମଣକୁ କାପୁରୁଷତାପୂର୍ଣ୍ଣ କାର୍ଯ୍ୟ ବୋଲି ଅଭିହିତ କରିବା ସହ ଗଭୀର ଦୁଃଖପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ସିଆରପିଏଫ୍ ଯବାନଙ୍କ ବୀରତ୍ୱର ପ୍ରଶଂସା କରିବା ସହ ସେମାନଙ୍କ ବଳିଦାନ ବୃଥା ଯିବ ନାହିଁ ବୋଲି କହିଛନ୍ତି । ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି, ଛତିଶଗଡ଼ରେ ସିଆରପିଏଫ୍ ଯବାନଙ୍କ ଉପରେ ହୋଇଥିବା ଆକ୍ରମଣ ଭୀରୁତାପୂର୍ଣ୍ଣ ଏବଂ ନିନ୍ଦନୀୟ । ଆମେ ଏହା ଉପରେ ତୀକ୍ଷଣ ଦୃଷ୍ଟି ରଖିଛୁ । ସିଆରପିଏଫ୍ ଯବାନଙ୍କ ବୀରତ୍ୱ ପାଇଁ ଆମେ ଗର୍ବିତ । ସେମାନଙ୍କ ବଳିଦାନ ବୃଥା ଯିବ ନାହିଁ । ଏହି ଘଟଣାରେ ଆହତ ଯବାନଙ୍କ ଆଶୁ ଆରୋଗ୍ୟ ପାଇଁ ପ୍ରଧାନମନ୍ତ୍ରୀ ପ୍ରାର୍ଥନା କରିଛନ୍ତି ।
ଶ୍ରୀ ପୀୟୁଷ ଗୋୟଲଙ୍କ ବାସଭବନରେ ଆୟୋଜିତ ଗଣେଶ ଚତୁର୍ଥୀ ସମାରୋହରେ ଭାଗ ନେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କେନ୍ଦ୍ର ମନ୍ତ୍ରୀ ଶ୍ରୀ ପୀୟୁଷ ଗୋୟଲଙ୍କ ବାସଭବନରେ ଆୟୋଜିତ ଗଣେଶ ଚତୁର୍ଥୀ ସମାରୋହରେ ଭାଗ ନେଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି, “ପବିତ୍ର ଗଣେଶ ଚତୁର୍ଥୀ ଅବସରରେ ସହକର୍ମୀ @PiyushGoyalଜୀଙ୍କ ବାସଭବନରେ ଆୟୋଜିତ କାର୍ଯ୍ୟକ୍ରମରେ ଯୋଗ ଦେଲି । ଭଗବାନ ଶ୍ରୀ ଗଣେଶଙ୍କ ଆଶୀର୍ବାଦ ସବୁବେଳେ ଆମ ଉପରେ ରହିଥାଉ ।”
ସ୍ୱଚ୍ଛ ଶକ୍ତି 2019: ସ୍ୱଚ୍ଛ ଭାରତରେ ଗ୍ରାମୀଣ ମହିଳା ଚାମ୍ପିଅନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଫେବୃଆରୀ 12, 2019 ତାରିଖ ଦିନ ହରିୟାଣାର କୁରୁକ୍ଷେତ୍ର ଗସ୍ତରେ ଯିବେ । ଏହି ଗସ୍ତ କାଳରେ ପ୍ରଧାନମନ୍ତ୍ରୀ ସେଠାରେ ଆୟୋଜିତ ସ୍ୱଚ୍ଛ ଶକ୍ତି 2019 କାର୍ଯ୍ୟକ୍ରମରେ ଅଂଶଗ୍ରହଣ କରିବେ । ଏହା ଦେଶର ମହିଳା ସରପଞ୍ଚମାନଙ୍କ ଏକ ଜାତୀୟ ସମାବେଶ ଏବଂ ଏହି ଅବସରରେ ପ୍ରଧାନମନ୍ତ୍ରୀ ସେମାନଙ୍କୁ ସ୍ୱଚ୍ଛ ଶକ୍ତି 2019 ପୁରସ୍କାର ପ୍ରଦାନ କରିବେ । ଏହା ବ୍ୟତୀତ ପ୍ରଧାନମନ୍ତ୍ରୀ କୁରୁକ୍ଷେତ୍ରଠାରେ ଆୟୋଜିତ ଏକ ସ୍ୱଚ୍ଛ ସୌଚାଳୟ ପ୍ରଦର୍ଶନୀ ସ୍ଥଳ ପ୍ରଦର୍ଶନ କରିବ ଏବଂ ଏକ ଜନସଭାକୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି । ହରିୟାଣା ଗସ୍ତ କାଳରେ ରାଜ୍ୟର କେତେକ ଉନ୍ନୟନମୂଳକ ଯୋଜନାର ପ୍ରଧାନମନ୍ତ୍ରୀ ଶୁଭାରମ୍ଭ କରିବା ସହ ଅନ୍ୟ କେତେକର ଶିଳାନ୍ୟାସ କରିବେ । ସ୍ୱଚ୍ଛ ଶକ୍ତି 2019 ଏକ ଜାତୀୟ କାର୍ଯ୍ୟକ୍ରମ ଯାହା ଗ୍ରାମାଞ୍ଚଳ ମହିଳାମାନଙ୍କ ସ୍ୱଚ୍ଛ ଭାରତ ଅଭିଯାନରେ ଗ୍ରହଣ କରାଯାଇଥିବା ପ୍ରମୁଖ ଭୂମିକାକୁ ପ୍ରତିପାଦିତ କରେ । ସାରା ଦେଶର ମହିଳା ସରପଞ୍ଚ ଏବଂ ପଞ୍ଚମାନେ ଏହି କାର୍ଯ୍ୟକ୍ରମରେ ଅଂଶଗ୍ରହଣ କରୁଛନ୍ତି । କୁରୁକ୍ଷେତ୍ର ସ୍ୱଚ୍ଛ ଶକ୍ତି କାର୍ଯ୍ୟକ୍ରମରେ ପ୍ରାୟ 15,000 ମହିଳା ଚଳିତ ବର୍ଷ ଯୋଗ ଦେଉଛନ୍ତି । ମହିଳା ସଶକ୍ତିକରଣ ଦିଗରେ ମଧ୍ୟ ଏହା ଏକ ବଳିଷ୍ଠ ପ୍ରୟାସ । କେନ୍ଦ୍ର ପାନୀୟ ଜଳ ଓ ପରିମଳ ମନ୍ତ୍ରଣାଳୟ ହରିୟାଣା ସରକାରଙ୍କ ମିଳିତ ଆନୁକୂଲ୍ୟରେ ସ୍ୱଚ୍ଛ ଶକ୍ତି 2019 କାର୍ଯ୍ୟକ୍ରମର ଆୟୋଜନ କରାଯାଇଛି । ଗ୍ରାମାଞ୍ଚଳରେ ବସମାସ କରୁଥିବା ସମାଜର ତଳ ସ୍ତରର ମହିଳାମାନେ ଏହି ଅବସରରେ ସେମାନଙ୍କର ଅନୁଭୂତି ଓ ଅଭିଜ୍ଞତା ବଣ୍ଟନ କରିବାର ସୁଯୋଗ ପାଇବେ । ସ୍ୱଚ୍ଛ ଭାରତ କାର୍ଯ୍ୟକ୍ରମର ଏଭଳି ସଫଳତାକୁ ସମସ୍ତଙ୍କ ନିକଟରେ ପ୍ରଦର୍ଶନ କରାଯିବ । ନିକଟରେ ସ୍ୱଚ୍ଛ ସୁନ୍ଦର ଶୌଚାଳୟ ଅଭିଯାନକୁ ବିଶ୍ୱର ଅନ୍ୟତମ ଆଦର୍ଶ ଓ ଅଭିନବ ତଥା ଏକମାତ୍ର ସଫଳ ପ୍ରୟାସ ଭାବେ ମାନ୍ୟତା ମିଳିଛି । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ସ୍ୱଚ୍ଛ ଶକ୍ତି କାର୍ଯ୍ୟକ୍ରମକୁ 2017 ମସିହାରେ ପ୍ରଥମ ଥର ପାଇଁ ଗୁଜରାଟର ଗାନ୍ଧୀନଗର ଠାରେ ଶୁଭାରମ୍ଭ କରିଥିଲେ । ଏହି କାର୍ଯ୍ୟକ୍ରମରେ ଦେଶର 6000 ସରପଞ୍ଚ ସାମିଲ ହୋଇଥିଲେ ଏବଂ ଆର୍ନ୍ତଜାତିକ ମହିଳା ଦିବସ ଅବସରରେ ସେମାନେ ସ୍ୱଚ୍ଛ ଶକ୍ତି 2017 ବ୍ୟାନର ଧାରଣ କରିଥିଲେ । ପ୍ରଧାନମନ୍ତ୍ରୀ ସେହି ସମ୍ମିଳନୀକୁ ସମ୍ବୋଧିତ କରିବା ସହ ସେମାନଙ୍କୁ ସମ୍ମାନିତ କରିଥିଲେ । ଦ୍ୱିତୀୟ ସ୍ୱଚ୍ଛ ଶକ୍ତି 2018କାର୍ଯ୍ୟକ୍ରମ ଉତ୍ତର ପ୍ରଦେଶର ଲକ୍ଷ୍ନୌଠାରେ ଆୟୋଜିତ ହୋଇଥିଲା ଯେଉଁଥିରେ ଦେଶର 8000 ପର୍ଯ୍ୟନ୍ତ ମହିଳା ସରପଞ୍ଚ ଯୋଗଦାନ କରିଥିଲେ । ସେମାନଙ୍କର ସ୍ୱଚ୍ଛ ଭାରତ ଅଭିଯାନକୁ ଅବଦାନକୁ ବିଚାରକୁ ନେଇ ସେମାନଙ୍କୁ ପୁରସ୍କୃତ କରାଯାଇଥିଲା । ସମାଜର ତୃଣମୂଳ ସ୍ତରରେ , ଗ୍ରାମାଞ୍ଚଳ ମହିଳା ମାନେ ସ୍ୱଚ୍ଛତା ରକ୍ଷା କ୍ଷେତ୍ରରେ କିଭଳି ପ୍ରମୁଖ ଭୂମିକା ଗ୍ରହଣ କରି ଆସୁଛନ୍ତି ଏବଂ ଭବିଷ୍ୟତରେ ତାହାକୁ ଆହୁରି ଆଗକୁ ଆଗେଇ ନେଇ ପାରିବେ ତାହା ପ୍ରଦର୍ଶିତ କରିବା ଓ ସେମାନଙ୍କୁ ସମ୍ମାତିନ କରି ପ୍ରୋତ୍ସାହିତ କରିବା ହେଉଛି ସ୍ୱଚ୍ଛ ଶକ୍ତି କାର୍ଯ୍ୟକ୍ରମର ମୂଳ ଉଦ୍ଦେଶ୍ୟ । ସ୍ୱଚ୍ଛ ଭାରତ ଅଭିଯାନର ଏହା ଅଂଶବିଶେଷ । ସ୍ୱଚ୍ଛ ଭାରତ ଅଭିଯାନ 2014 ମସିହା ଅକ୍ଟୋବର 2 ତାରିଖ ଦିନ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ଶୁଭାରମ୍ଭ କରାଯାଇଥିଲା । 2019 ଅକ୍ଟୋବର 2 ତାରିଖ ସୁଦ୍ଧା ଦେଶକୁ ଖୋଲା ଶୌଚମୁକ୍ତ କରିବା ଲାଗି ଏଥିରେ ଲକ୍ଷ୍ୟ ଧାର୍ଯ୍ୟ କରାଯାଇଛି ।
ରାଜ୍ୟ ଗଠନ ଦିବସରେ ଝାଡଖଣ୍ଡ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଝାଡଖଣ୍ଡ ରାଜ୍ୟ ଗଠନ ଦିବସ ଅବସରରେ ସେଠାକାର ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଝାଡଖଣ୍ଡର ସ୍ଥାପନା ଦିବସରେ ରାଜ୍ୟବାସୀଙ୍କୁ ବହୁତ ବହୁତ ଶୁଭେଚ୍ଛା ଓ ଅଭିନନ୍ଦନ । ବିକାଶ ପଥରେ ରାଜ୍ୟ ଆହୁରି ଆଗକୁ ବଢୁ ଏହାହିଁ ଶୁଭ କାମନା”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ସ୍ମାରକୀ ନିଲାମ ପ୍ରକ୍ରିୟାରେ ଭାଗ ନେବାକୁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ଉପହାର ଓ ସ୍ମାରକୀ ନିଲାମ ପ୍ରକ୍ରିୟାରେ ଭାଗ ନେବାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଆହ୍ୱାନ ଜଣାଇଛନ୍ତି । ଏହି ନିଲାମୀ ପ୍ରକ୍ରିୟାରୁ ସଂଗୃହୀତ ଅର୍ଥ ନମାମି ଗଙ୍ଗେ ଉପକ୍ରମରେ ବିନିଯୋଗ ହେବ ବୋଲି ସେ କହିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ବିଭିନ୍ନ ସମୟରେ ମୁଁ ପାଇଥିବା ବିଭିନ୍ନ ଉପହାର ଓ ସ୍ମାରକୀ ନିଲାମ ହେବ । ଏଥିରେ ଆମ ଅଲମ୍ପିକ୍ସ ନାୟକ/ନାୟିକାମାନେ ଦେଇଥିବା ସ୍ୱତନ୍ତ୍ର ସ୍ମାରକୀ ସାମିଲ ରହିଛି । ଏହି ନିଲାମୀରେ ଅଂଶଗ୍ରହଣ କରନ୍ତୁ । ଏଥିରୁ ସଂଗୃହୀତ ଅର୍ଥ ନମାମି ଗଙ୍ଗେ ଉପକ୍ରମରେ ବିନିଯୋଗ ହେବ ।”
ଭାରତ-ସିଙ୍ଗାପୁର ବ୍ୟାପକ ଆର୍ଥିକ ବୁଝାମଣାରେ ସଂଶୋଧନ ଲାଗି ଦ୍ୱିତୀୟ ପ୍ରୋଟୋକଲକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ-ସିଙ୍ଗାପୁର ମଧ୍ୟରେ ବ୍ୟାପକ ଆର୍ଥିକ ବୁଝାମଣା (ସିଇସିଏ)ରେ ସଂଶୋଧନ କରୁଥିବା ଦ୍ୱିତୀୟ ପ୍ରୋଟୋକଲକୁ ମଞ୍ଜୁରି ଦେଇଛନ୍ତି । 24 ଅଗଷ୍ଟ, 2018 ରେ ସିଇସିଏରେ ସ୍ୱାକ୍ଷର କରାଯାଇଥିଲା । ଲାଭ : ଦ୍ୱିତୀୟ ପ୍ରୋଟୋକଲରେ ସ୍ୱାକ୍ଷର ଦ୍ୱାରା ଉଭୟ ଦେଶ ମଧ୍ୟରେ ଦ୍ୱିପାକ୍ଷିକ ବ୍ୟବସାୟ ସହଯୋଗ ବୃଦ୍ଧି ପାଇବ ଏବଂ ଆର୍ଥିକ ସହଯୋଗ ଦୃଢ଼ ହୋଇପାରିବ ।
ଉତ୍ତର-ପୂର୍ବାଞ୍ଚଳର ସାମଗ୍ରିକ ବିକାଶ ପାଇଁ ନିଆଯାଇଥିବା ପରିବର୍ତ୍ତନଶୀଳ ପଦକ୍ଷେପ ସଂକ୍ରାନ୍ତରେ – ‘୮ ବର୍ଷର ପୂର୍ବୋତ୍ତର କଲ୍ୟାଣ’ କୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ୮ ବର୍ଷ ମଧ୍ୟରେ ଉତ୍ତର–ପୂର୍ବାଞ୍ଚଳର ସାମଗ୍ରିକ ବିକାଶ ପାଇଁ ନିଆଯାଇଥିବା ପରିବର୍ତ୍ତନଶୀଳ ପଦକ୍ଷେପ ବିଷୟରେ ତାଙ୍କ ୱେବସାଇଟ୍‌, ନାମୋ ଆପ୍ ଏବଂ ମାଇଁଗଭ୍‍ରୁ ପ୍ରବନ୍ଧ ଏବଂ ଟୁଇଟ୍‍ ସୂତ୍ର ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଗତ ୮ ବର୍ଷ ମଧ୍ୟରେ ଉତ୍ତର–ପୂର୍ବରେ ଅକଳ୍ପନୀୟ ବିକାଶ ଘଟିଛି । ଭିତ୍ତିଭୂମି ସୃଷ୍ଟି, ଉନ୍ନତ ସ୍ୱାସ୍ଥ୍ୟସେବା, ଶିକ୍ଷା ଆଦି ସୁନିଶ୍ଚିତ କରିବା ସହିତ ଅଞ୍ଚଳର ବିଭିନ୍ନ ରାଜ୍ୟରୁ ସମୃଦ୍ଧ ସଂସ୍କୃତିର ଲୋକପ୍ରିୟତା ଉପରେ ଧ୍ୟାନ ଦିଆଯାଉଛି । #8YearsOfPurvottarKalyan” “ଉତ୍ତର–ପୂର୍ବାଞ୍ଚଳର ସାମଗ୍ରିକ ବିକାଶ ପାଇଁ ପରିବର୍ତ୍ତନଶୀଳ ପଦକ୍ଷେପ । #8YearsOfPurvottarKalyan”
ଭାରତ, ରୁଷିଆ ମଧ୍ୟରେ ମିଳିତ ଡାକ ଟିକେଟ ଜାରି କରିବା ପ୍ରସ୍ତାବ ସମ୍ପର୍କରେ ଅବଗତ ହେଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତୀୟ ଡାକ ବିଭାଗ ଏବଂ ରୁଷିଆ ପୋଷ୍ଟ (ରୁଷ ସଂଘର ମିଳିତ ଭାଗୀଦାରୀ କମ୍ପାନୀ ‘ମାର୍କା’) ମଧ୍ୟରେ ମିଳିତ ଡାକ ଟିକେଟ ଜାରି କରିବା ଲାଗି ହୋଇଥିବା ବୁଝାମଣା ବିଷୟରେ ଅବଗତ ହୋଇଥିଲେ । ଏହାର ଉଦ୍ଦେଶ୍ୟ ଡାକ ଟିକେଟ ଜାରି କରିବା କ୍ଷେତ୍ରରେ ଆପୋସ ଲାଭ ନିମନ୍ତେ ପରିଚାଳନା ଉତ୍କୃଷ୍ଟତା ହାସଲ ଏବଂ ଡାକ ସେବାରେ ସହଯୋଗ ପ୍ରତିଷ୍ଠା କରିବା । ଭାରତ ଏବଂ ରୁଷ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ପାରସ୍ପରିକ ସ୍ୱାର୍ଥ ପ୍ରସଙ୍ଗରେ ବ୍ୟାପକ ବୁଝାମଣା ଦ୍ୱାରା ଅନୁପ୍ରାଣିତ । ଭାରତ ଏବଂ ରୁଷ ଦ୍ୱିପାକ୍ଷିକ ସମ୍ପର୍କର ପାଖାପାଖି ସମସ୍ତ କ୍ଷେତ୍ରରେ ବ୍ୟାପକ ସହଯୋଗର ଲାଭ ଉଠାଉଛନ୍ତି ।
ଏପ୍ରିଲ୍ ୧, ୨୦୨୨ ରେ ‘ପରୀକ୍ଷା ପେ ଚର୍ଚ୍ଚା’ ରେ ଛାତ୍ରଛାତ୍ରୀ, ସେମାନଙ୍କ ପିତାମାତା ଏବଂ ଶିକ୍ଷକମାନଙ୍କ ସହ ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ଛାତ୍ରଛାତ୍ରୀ, ସେମାନଙ୍କ ପିତାମାତା ଏବଂ ଶିକ୍ଷକମାନଙ୍କ ସହ ଦିଲ୍ଲୀର ତାଲକାଟୋରା ଷ୍ଟାଡିୟମରେ ଏପ୍ରିଲ ୧, ୨୦୨୨ ରେ ଧାର୍ଯ୍ୟ ହୋଇଥିବା ‘ପରୀକ୍ଷା ପେ ଚର୍ଚ୍ଚା କାର୍ଯ୍ୟକ୍ରମରେ ଆଲୋଚନା କରିବେ । ସେ ଚାପମୁକ୍ତ ପରୀକ୍ଷା ବିଷୟରେ କହିବେ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଚାଲନ୍ତୁ ପୁଣିଥରେ ଚାପମୁକ୍ତ ପରୀକ୍ଷା ବିଷୟରେ ଆଲୋଚନା କରିବା! ପରୀକ୍ଷା ଯୋଦ୍ଧା, ସେମାନଙ୍କର ପିତାମାତା ଏବଂ ଶିକ୍ଷକମାନଙ୍କୁ ଚଳିତ ବର୍ଷର ‘ପରୀକ୍ଷା ପେ ଚର୍ଚ୍ଚା’ ଏପ୍ରିଲ୍ ୧ ରେ ଯୋଗଦେବାକୁ ଆହ୍ୱାନ କରୁଛି ।”
ଭିଡିଓ କନଫରେନ୍ସ ଜରିଆରେ ବାଂଲାଦେଶରେ ଉନ୍ନୟନ ପ୍ରକଳ୍ପ ପାଇଁ ମିଳିତ ଭାବେ ଇ-ଫଳକ ଉନ୍ମୋଚନ କଲେ ପ୍ରଧାନମନ୍ତ୍ରୀ ମୋଦୀ ଓ ବାଂଲାଦେଶ ପ୍ରଧାନମନ୍ତ୍ରୀ ଶେଖ ହସିନା

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଏବଂ ବାଂଲାଦେଶ ପ୍ରଧାନମନ୍ତ୍ରୀ ଶେଖ ହସିନା ଆଜି ଭିଡିଓ କନଫରେନ୍ସ ଜରିଆରେ ବାଂଲାଦେଶର ବିଭିନ୍ନ ଉନ୍ନୟନ ପ୍ରକଳ୍ପ ପାଇଁ ମିଳିତ ଭାବେ ଇ-ଫଳକ ଉନ୍ମୋଚନ କରିଛନ୍ତି । ଟ୍ରକ ଏବଂ ବସ ଯୋଗାଣ, 36ଟି ଗୋଷ୍ଠୀ ଚିକିତ୍ସା କେନ୍ଦ୍ର, 11ଟି ଜଳ ପରିଚାଳନା ପ୍ଲାଣ୍ଟ ଏବଂ ବାଂଲାଦେଶକୁ ଜାତୀୟ ଜ୍ଞାନ ନେଟୱାର୍କ ସମ୍ପ୍ରସାରଣ ନିମନ୍ତେ ଉଭୟ ନେତା ଇ-ଫଳକ ଉନ୍ମୋଚନ କରିଥିଲେ । ଏହି ଅବସରରେ, ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ ଯେ ଏହା ହେଉଛି ବାଂଲାଦେଶ ପ୍ରଧାନମନ୍ତ୍ରୀଙ୍କ ସହିତ ତାଙ୍କର ଷଷ୍ଠ ଭିଡିଓ କନଫରେନ୍ସ । ସେ କହିଥିଲେ ଯେ ପ୍ରଧାନମନ୍ତ୍ରୀ ଶେଖ ହସିନାଙ୍କ ସଂକଳ୍ପ ଭାରତ ଓ ବାଂଲାଦେଶ ମଧ୍ୟରେ ଦୃଢ଼ ସମ୍ପର୍କର ଏକ ବୃହତ ପ୍ରେରଣା । ସେ କହିଥିଲେ ଆଜି ହୋଇଥିବା ଉନ୍ମୋଚନ କେବଳ ପରିବହନ ସଂଯୋଗ ନୁହେଁ ଜ୍ଞାନ ସଂଯୋଗକୁ ପ୍ରୋତ୍ସାହିତ କରିବ । ସେ କହିଥିଲେ ଜ୍ଞାନ ନେଟୱାର୍କ ଦ୍ୱାରା ବାଂଲାଦେଶର ଗବେଷକ ଏବଂ ଗବେଷଣା ସଂସ୍ଥାନଗୁଡ଼ିକ ଭାରତ ଏବଂ ବିଶ୍ୱ ସହିତ ଯୋଡ଼ି ହୋଇପାରିବେ । ବସ ଏବଂ ଟ୍ରକଗୁଡ଼ିକ ସୁଗମ ସର୍ବସାଧାରଣ ପରିବହନ ପ୍ରୟାସରେ ସହାୟକ ହେବେ, ଜଳ ପରିଚାଳନା ପ୍ଲାଣ୍ଟଗୁଡ଼ିକ ସ୍ୱଚ୍ଛ ଜଳ ଯୋଗାଣରେ ସହାୟକ ହେବ ଏବଂ ଗୋଷ୍ଠୀ ଚିକିତ୍ସାକେନ୍ଦ୍ର ଦ୍ୱାରା ବାଂଲାଦେଶର 2 ଲକ୍ଷ ଲୋକ ଲାଭାନ୍ୱିତ ହୋଇପାରିବେ । ସେ କହିଥିଲେ ଏହି ପ୍ରକଳ୍ପଗୁଡ଼ିକ ଦର୍ଶାଉଛି ଯେ କିଭଳି ଭାରତ-ବାଂଲାଦେଶ ସମ୍ପର୍କ ଲୋକମାନଙ୍କ ଜୀବନଧାରଣ ମାନ ବୃଦ୍ଧିରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରୁଛି । ବାଂଲାଦେଶ ପାଇଁ ପ୍ରଧାନମନ୍ତ୍ରୀ ଶେଖ ହାସିନାଙ୍କ ଦ୍ୱାରା ନିର୍ଦ୍ଧାରିତ ମହତ୍ୱକାଂକ୍ଷୀ ବିକାଶ ଲକ୍ଷ୍ୟରେ ଭାରତର ସହଯୋଗ ବିଷୟରେ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ଏବଂ ଦୋହରାଇଥିଲେ । ସେ ବିଶ୍ୱାସ ବ୍ୟକ୍ତ କରିଥିଲେ ଯେ ଭାରତ ଏବଂ ବାଂଲାଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ଆହୁରି ଅଭିବୃଦ୍ଧି ହାସଲ କରିବ ।
ଆସନ୍ତାକାଲି ସୁରଟସ୍ଥିତ ହାଜୀରା ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି, 19 ଜାନୁଆରୀ 2019ରେ ସୁରଟସ୍ଥିତ ହାଜୀରା ଗସ୍ତ କରିବେ । ପ୍ରଧାନମନ୍ତ୍ରୀ ହଜୀରରେ ଏଲଏଣ୍ଡଟି ଆର୍ମଡ ସିଷ୍ଟମ କମ୍ପ୍ଲେକ୍ସ ପରିଦର୍ଶନ କରିବେ ଏବଂ ଏହାକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବା ଲାଗି ଫଳକ ଉନ୍ମୋଚନ କରିବେ । ପ୍ରଧାନମନ୍ତ୍ରୀ ନବସାରରେ ନିରାଲୀ କ୍ୟାନସର ହସପିଟାଲର ଶିଳାନ୍ୟାସ କରିବେ । ଅତ୍ୟାଧୁନିକ ନିରାଲୀ କ୍ୟାନସର ହସପିଟାଲ ନବସାରୀର ପ୍ରଥମ ସମନ୍ୱିତ କ୍ୟାନସର ହସପିଟାଲ ହେବ । ଏହି ହସପିଟାଲ ଦ୍ୱାରା ଦକ୍ଷିଣ ଗୁଜରାଟ ଏବଂ ପଡ଼ୋଶୀ ରାଜ୍ୟର କ୍ୟାନସର ରୋଗୀଙ୍କୁ ଚିକିତ୍ସା ସୁବିଧା ମିଳିପାରିବ । ପ୍ରଧାନମନ୍ତ୍ରୀ ବର୍ତ୍ତମାନ ତିନି ଦିନିଆ ଗୁଜରାଟ ଗସ୍ତରେ ଅଛନ୍ତି । ଆସନ୍ତାକାଲି ତାଙ୍କ ଗସ୍ତର ଅନ୍ତିମ ଦିନ । ନିଜ ଗସ୍ତର ପ୍ରଥମ ଦିନରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗାନ୍ଧୀନଗରରେ ଭାଏବ୍ରାଣ୍ଟ ଗୁଜରାଟ ବ୍ୟବସାୟ ଶୋର ଉଦଘାଟନ କରିଥିଲେ । ସେ ସର୍ଦ୍ଦାର ବଲ୍ଲଭ ଭାଇ ପଟେଲ ଇନଷ୍ଟିଟ୍ୟୁଟ ଅଫ ମେଡ଼ିକାଲ ସାଇନ୍ସେସ ଏଣ୍ଡ ରିସର୍ଚ୍ଚ, ଅହମ୍ମଦାବାଦ ଏବଂ ଅହମ୍ମଦାବାଦ ଶପିଂ ଫେଷ୍ଟିଭାଲର ମଧ୍ୟ ଉଦଘାଟନ କରିଥିଲେ । ପ୍ରଧାନମନ୍ତ୍ରୀ ଆଜି ନବମ ଭାଏବ୍ରାଣ୍ଟ ଗୁଜରାଟ ଶିଖର ସମ୍ମିଳନୀ, 2019ର ମଧ୍ୟ ଉଦଘାଟନ କରିଥିଲେ ।
ଟି.ଏସ.ଆର ସୁବ୍ରମଣ୍ୟନଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ ପ୍ରକାଶ

ପୂର୍ବତନ ପ୍ରଶାସନିକ ଅଧିକାରୀ ଟିଏସଆର ସୁବ୍ରମଣ୍ୟନଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ପ୍ରକାଶ କରିଛନ୍ତି । “ଜଣେ ଦକ୍ଷ ପ୍ରଶାସନିକ ଅଧିକାରୀ ଭାବେ ଶ୍ରୀ ଟିଏସଆର ସୁବ୍ରମଣ୍ୟନ ନିଜ ପାଇଁ ଏକ ବିଶେଷ ପରିଚିତି ସୃଷ୍ଟି କରିଥିଲେ । ସେ ମଧ୍ୟ ତାଙ୍କର ଉନ୍ନତ ଲେଖା ଏବଂ ଜନସେବା କ୍ଷେତ୍ରରେ ଗୁରୁତ୍ୱପୂର୍ଣ୍ଣ ବିଷୟଗୁଡ଼ିକ ସହିତ ସଂପୃକ୍ତି ପାଇଁ ନିଜର ଏକ ସ୍ୱତନ୍ତ୍ର ପରିଚୟ ସୃଷ୍ଟି କରିଥିଲେ । ତାଙ୍କ ମୃତ୍ୟୁରେ ମୁଁ ଗଭୀର ଭାବେ ମର୍ମାହତ । ତାଙ୍କ ପରିବାର ବର୍ଗ ଏବଂ ବନ୍ଧୁମାନଙ୍କୁ ମୁଁ ସମବେଦନା ଜ୍ଞାପନ କରୁଛି,” ବୋଲି ପ୍ରଧାନମନ୍ତ୍ରୀ ଏକ ଶୋକବାର୍ତ୍ତାରେ କହିଛନ୍ତି ।
ପ୍ରଧାନମନ୍ତ୍ରୀ ସେପ୍ଟେମ୍ବର ୩୦ରେ ସିପେଟ: ପେଟ୍ରୋକେମିକାଲ୍ସ ପ୍ରଯୁକ୍ତି ସଂସ୍ଥାନ, ଜୟପୁରକୁ ଉଦଘାଟନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର ୩୦, ୨୦୨୧ ପୂର୍ବାହ୍ନ ୧୧ଟା ବେଳେ ଭିଡିଓ କନଫରେନ୍ସିଂ ମାଧ୍ୟମରେ ସିପେଟ: ପେଟ୍ରୋକେମିକାଲ୍ସ ପ୍ରଯୁକ୍ତି ସଂସ୍ଥାନ, ଜୟପୁରକୁ ଉଦଘାଟନ କରିବା ସହ ରାଜସ୍ଥାନର ବଂଶଓ୍ୱାଡା, ସିରୋହି, ହନୁମାନଗଡ ଓ ଦୌସା ଜିଲ୍ଲାରେ ଚାରିଟି ନୂଆ ମେଡିକାଲ କଲେଜର ଭିତ୍ତିପ୍ରସ୍ତର ସ୍ଥାପନ କରିବେ । ଏହି ମେଡିକାଲ କଲେଜଗୁଡିକୁ କେନ୍ଦ୍ର ପ୍ରାୟୋଜିତ ଯୋଜନା “ଜିଲ୍ଲା/ରେଫରାଲ ଡାକ୍ତରଖାନା ସଂଯୁକ୍ତ ମେଡିକାଲ କଲେଜ ପ୍ରତିଷ୍ଠା” ଅନ୍ତର୍ଗତ ମଞ୍ଜୁରୀ ପ୍ରଦାନ କରାଯାଇଛି । ମେଡିକାଲ କଲେଜ ସ୍ଥାପନ ପାଇଁ ପଛୁଆ ଓ ଆକାଂକ୍ଷୀ ଜିଲ୍ଲାକୁ ପ୍ରାଧାନ୍ୟ ଦିଆଯାଇଥାଏ । ଏହି ଯୋଜନାର ତିନି ପର୍ଯ୍ୟାୟରେ ଦେଶରେ ୧୫୭ ନୂଆ ମେଡିକାଲ କଲେଜକୁ ମଞ୍ଜୁରୀ ମିଳିଛି । ସିପେଟ ସମ୍ପର୍କରେ ରାଜସ୍ଥାନ ସରକାରଙ୍କ ସହ ଭାରତ ସରକାର ସିପେଟ: ପେଟ୍ରୋକେମିକାଲ୍ସ ପ୍ରଯୁକ୍ତି ସଂସ୍ଥାନ, ଜୟପୁର ସ୍ଥାପନ କରିଛନ୍ତି । ଏହା ସ୍ୱନିର୍ଭରଶୀଳ ହେବା ସହ ପେଟ୍ରୋକେମିକାଲ ଓ ସଂଶ୍ଲିଷ୍ଟ ଶିଳ୍ପର ଆବଶ୍ୟକତା ପୂରଣ ପାଇଁ ସମର୍ପିତ । ଯୁବପୀଢିକୁ ଦକ୍ଷ ପ୍ରଯୁକ୍ତି ପେଶାଦାର ଭାବେ ଗଢି ତୋଳିବାକୁ ଏହା ଶିକ୍ଷା ପ୍ରଦାନ କରିବ । କେନ୍ଦ୍ର ମନ୍ତ୍ରୀ ଶ୍ରୀ ମନସୁଖ ମାଣ୍ଡଭିୟ ଓ ରାଜସ୍ଥାନ ମୁଖ୍ୟମନ୍ତ୍ରୀ ଶ୍ରୀ ଅଶୋକ ଗେହଲୋତ ମଧ୍ୟ ଏହି ଅବସରରେ ଉପସ୍ଥିତ ରହିବେ ।
ସଂସଦର ବଜେଟ ଅଧିବେଶନ ଆରମ୍ଭ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

2017ରେ ସଂସଦର ପ୍ରଥମ ଅଧିବେଶନ ଆଜି ଠାରୁ ଆରମ୍ଭ ହେଉଛି । ରାଷ୍ଟ୍ରପତି ମହୋଦୟଙ୍କ ଉଦ୍ବୋଧନ, ବଜେଟ ଏବଂ ଦୀର୍ଘ ସମୟ ପର୍ଯ୍ୟନ୍ତ ଚାଲିବାକୁ ଥିବା ଏହି ଅଧିବେଶନ ଅବସରରେ ବିଭିନ୍ନ ପ୍ରସଙ୍ଗକୁ ନେଇ ଆଲୋଚନା ହେବ । ବିଗତ ଦିନରେ ରାଜନୈତିକ ଦଳଗୁଡ଼ିକ ସହିତ ସାମୂହିକ ଭାବେ, ବ୍ୟକ୍ତିଗତ ଭାବେ ଲଗାତାର ଆଲୋଚନା ହୋଇଛି । ଚଳିତ ଅଧିବେଶନର ସର୍ବାଧିକ ଉପଯୋଗ ଜନହିତ ନିମନ୍ତେ ହେଉ, ସାର୍ଥକ ଚର୍ଚ୍ଚା ହେଉ, ବଜେଟ ସମ୍ପର୍କରେ ମଧ୍ୟ ବିସ୍ତୃତ ଭାବେ ଚର୍ଚ୍ଚା ହେଉ । ପ୍ରଥମ ଥର ଲାଗି 1 ଫେବୃଆରୀରେ ବଜେଟ ଆଗତ କରାଯିବ । ଆପଣମାନେ ସମସ୍ତେ ଜାଣିଥିବେ ଆମ ଦେଶରେ ପୂର୍ବରୁ ସନ୍ଧ୍ୟା 5ଟାରେ ବଜେଟ ଆଗତ କରାଯାଉଥିଲା । କିନ୍ତୁ ଅଟଳଜୀଙ୍କ ସରକାର ଆସିବା ପରେ ଏହି ସମୟ ପରିବର୍ତ୍ତନ କରାଯାଇ ସକାଳୁ ଅଧିବେଶନ ଆରମ୍ଭ ହେବା ମାତ୍ରେ ବଜେଟ ଆଗତ କରାଯିବାର ପରମ୍ପରା ଆରମ୍ଭ ହେଲା । ଆଜି ଆଉ ଏକ ନୂଆ ପରମ୍ପରା ଆରମ୍ଭ ହେଉଛି । ପ୍ରଥମତଃ ସାଧାରଣ ବଜେଟ ପ୍ରାୟ ଏକ ମାସ ପୂର୍ବରୁ ଆଗତ କରାଯାଉଛି । ଦ୍ୱିତୀୟତଃ ସାଧାରଣ ବଜେଟ ସହିତ ରେଳ ବଜେଟକୁ ଯୋଡ଼ି ଦିଆଯାଇଛି । ସଂସଦରେ ଏ ସମ୍ପର୍କରେ ବ୍ୟାପକ ଚର୍ଚ୍ଚା ହେବ ଏବଂ ସେଥିରୁ ଆଗାମୀ ଦିନରେ କି ଲାଭ ମିଳିବ, ତାହା ମଧ୍ୟ ସର୍ବସମ୍ମୁଖକୁ ଆସିବ । ସମସ୍ତ ରାଜନୈତିକ ଦଳ ଉପରେ ମୋର ବିଶ୍ୱାସ ରହିଛି, ସେମାନେ ଏଥର ସଂସଦରେ ଉତ୍ତମ ଚର୍ଚ୍ଚା କରିବେ । ଏଥିସହିତ ଜନହିତ ପାଇଁ ଉଦ୍ଦିଷ୍ଟ କାର୍ଯ୍ୟକୁ ଆଗକୁ ନେବାରେ ସଂସଦର ସମୟ ଉପଯୋଗ କରିବେ । ଅନେକ-ଅନେକ ଧନ୍ୟବାଦ ।
ପ୍ରଧାନମନ୍ତ୍ରୀ କର୍ତ୍ତବ୍ୟପଥରେ ଆଷ୍ଟ୍ରୋ ନାଇଟ ସ୍କାଏ ପର୍ଯ୍ୟଟନ ଆୟୋଜନ ନିମନ୍ତେ ରାଷ୍ଟ୍ରୀୟ ବିଜ୍ଞାନ କେନ୍ଦ୍ର ଦିଲ୍ଲୀର ପ୍ରୟାସକୁ ପ୍ରଶଂସା କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ତ୍ତବ୍ୟପଥରେ ଆଷ୍ଟ୍ରୋ ନାଇଟ ସ୍କାଏ ପର୍ଯ୍ୟଟନ ଆୟୋଜନ ନିମନ୍ତେ ରାଷ୍ଟ୍ରୀୟ ବିଜ୍ଞାନ କେନ୍ଦ୍ର ଦିଲ୍ଲୀର ପ୍ରୟାସକୁ ପ୍ରଶଂସା କରିଛନ୍ତି । ରାଷ୍ଟ୍ରୀୟ ବିଜ୍ଞାନ କେନ୍ଦ୍ର ଦିଲ୍ଲୀ ଦ୍ୱାରା ହୋଇଥିବା ଏକ ଟ୍ୱିଟରେ ପ୍ରତିକି୍ରୟା ରଖି ପ୍ରଧାନମନ୍ତ୍ରୀ କହିଛନ୍ତି; ‘‘ଆମ ଯୁବପିଢ଼ିଙ୍କଠାରେ ମହାକାଶ ଏବଂ ଜ୍ୟୋତିର୍ବିଜ୍ଞାନ ପ୍ରତି ଆଗ୍ରହ ସୃଷ୍ଟି ଲାଗି ଚମକ୍ରାର ପ୍ରୟାସ ।’’
ଆସାମରେ ଦେଶର ଦୀର୍ଘତମ ସେତୁ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସାମରେ ଆଜି ବ୍ରହ୍ମପୁତ୍ର ନଦୀ ଉପରେ ନିର୍ମିତ 9.15 କିଲୋମିଟର ଦୀର୍ଘର ଢୋଲା-ସାଦିଆ ସେତୁକୁ ଉଦ୍ଘାଟନ କରିଛନ୍ତି । ପ୍ରଧାନମନ୍ତ୍ରୀ ଭାବେ ଶପଥ ଓ ଦାୟିତ୍ଵ ଗ୍ରହଣ କରିବାର 3 ବର୍ଷ ପୂର୍ତ୍ତି ପାଳନ ଅବସରରେ ଏହା ଥିଲା ଶ୍ରୀ ମୋଦୀଙ୍କର ପ୍ରଥମ ଆନୁଷ୍ଠାନିକ କାର୍ଯ୍ୟକ୍ରମ । ନବନିର୍ମିତ ଢୋଲା-ସାଦିଆ ସେତୁ ଆସାମ ଓ ଅରୁଣାଚଳ ପ୍ରଦେଶ ମଧ୍ୟରେ ଯାତାୟାତ ସମୟକୁ ଅନେକାଂଶରେ ହ୍ରାସ କରିବ ଏବଂ ସଡକ ଯୋଗାଯୋଗ ବ୍ୟବସ୍ଥାରେ ଉନ୍ନତି ଆଣିବ । ଦୀର୍ଘତମ ସେତୁକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବା ପରେ ପ୍ରଧାନମନ୍ତ୍ରୀ ତା ଉପରେ କିଛି ସମୟ ଧରି ଚାଲି ଚାଲି ଯାଇଥିଲେ । ଏହି ଅବସରରେ ଢୋଲାଠାରେ ଏକ ଜନ ସମାବେଶରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଏହି ସେତୁ ଉଦ୍ଘାଟନ ଦ୍ଵାରା ସ୍ଥାନୀୟ ଅଞ୍ଚଳର ଲୋକମାନଙ୍କର ବହୁ ଦିନର ପ୍ରତୀକ୍ଷାର ଅନ୍ତ ଘଟିଛି । ସେ କହିଥିଲେ ଯେ, ବିକାଶ ପାଇଁ ଭିତ୍ତିଭୂମି ନିର୍ମାଣ ନିହାତି ଆବଶ୍ୟକ । ଏ କ୍ଷେତ୍ରରେ ଜନସାଧାରଣଙ୍କ ଆଶା ଓ ସ୍ଵପ୍ନ ପୂରଣ କରିବା ଦିଗରେ କେନ୍ଦ୍ର ସରକାର ପ୍ରୟାସ ଜାରି ରଖିଛନ୍ତି । ଆସାମ-ଅରୁଣାଚଳ ପ୍ରଦେଶ ମଧ୍ୟରେ ଏହି ସେତୁ କେବଳ ସଡକ ସଂଯୋଗକୁ ଦୃଢୀଭୂତ କରିବ ନାହିଁ ବରଂ ଦୁଇ ରାଜ୍ୟରେ ଆର୍ଥିକ ବିକାଶକୁ ବଡ ବଳ ପ୍ରଦାନ କରିବ । ପ୍ରଧାନମନ୍ତ୍ରୀ କହିଥିଲେ ପୂର୍ବ ଏବଂ ଉତ୍ତର-ପୂର୍ବାଞ୍ଚଳର ଆର୍ଥିକ ବିକାଶ ଲାଗି ବ୍ୟାପକ ସୁଯୋଗ ରହିଛି । ସେଥିମଧ୍ୟରେ ଏହି ସେତୁ ନିର୍ମାଣ କେନ୍ଦ୍ର ସରକାରଙ୍କ ଏକ ଭବିଷ୍ୟ ଦୃଷ୍ଟିର ଜ୍ଵଳନ୍ତ ଉଦାହରଣ । ସେ କହିଥିଲେ ନବନିର୍ମିତ ଢୋଲା-ସାଦିଆ ସେତୁ ଏହି ଅଞ୍ଚଳର ଲୋକଙ୍କ ଜୀବନରେ ସକାରାତ୍ମକ ପରିବର୍ତ୍ତନ ଆଣିବ । କେନ୍ଦ୍ର ସରକାର ବର୍ତ୍ତମାନ ଆସାମ ସମେତ ଦେଶର ବିଭିନ୍ନ ଅଞ୍ଚଳରେ ଜଳପଥର ବିକାଶ ଉପରେ ସର୍ବାଧିକ ଗୁରୁତ୍ଵ ଦେଉଛନ୍ତି । ପ୍ରଧାନମନ୍ତ୍ରୀ କହିଥିଲେ ଉତ୍ତର-ପୂର୍ବାଞ୍ଚଳ ସହିତ ଦେଶର ଅନ୍ୟାନ୍ୟ ଭାଗକୁ ଯୋଗାଯୋଗ ବ୍ୟବସ୍ଥାରେ ଉନ୍ନତି ଆଣିବା ଉପରେ କେନ୍ଦ୍ର ସରକାର ପ୍ରାଧାନ୍ୟ ଦେଉଛନ୍ତି । କେବଳ ସେତିକି ନୁହେଁ ଏ ଦିଗରେ ଆବଶ୍ୟକ ଭିତ୍ତିଭୂମି ନିର୍ମାଣ କାର୍ଯ୍ୟକୁ ତ୍ୱରାନ୍ୱିତ କରାଯାଉଛି । ସେହିପରି ଉତ୍ତର-ପୂର୍ବାଞ୍ଚଳରେ ସଡକ ଯୋଗାଯୋଗ ବ୍ୟବସ୍ଥାର ଉନ୍ନତି ଘଟିଲେ ଏହି ଅଞ୍ଚଳ ସହିତ ଦକ୍ଷିଣ-ପୂର୍ବ ଏସିଆର ଆର୍ଥିକ କାରବାର ବୃଦ୍ଧି ପାଇବ । ଉତ୍ତର-ପୂର୍ବାଞ୍ଚଳରେ ପର୍ଯ୍ୟଟନ ସମ୍ପଦ ଓ କ୍ଷେତ୍ରର ବିକାଶ ଲାଗି ଅନେକ ସୁଯୋଗ ରହିଛି ବୋଲି ପ୍ରଧାନମନ୍ତ୍ରୀ କହିଥିଲେ । ଆସାମର ଢୋଲା-ସାଦିଆ ସେତୁକୁ ସୁବିଖ୍ୟାତ କବି, ସଙ୍ଗୀତଜ୍ଞ ଓ ଗୀତିକାର ଭୁପେନ ହଜାରିକାଙ୍କ ନାମରେ ନାମିତ କରାଯିବ ବୋଲି ପ୍ରଧାନମନ୍ତ୍ରୀ ଏହି ଅବସରରେ ଘୋଷଣା କରିଥିଲେ ।
ଅଧିକ ପୁଞ୍ଜି ନିବେଶକୁ ନିମନ୍ତ୍ରଣ ପାଇଁ ଜାମ୍ମୁ କାଶ୍ମୀରର ଉଦ୍ୟମକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାମ୍ମୁ କାଶ୍ମୀରରେ ଅଧିକ ପୁଞ୍ଜି ବିନିଯୋଗ କରିବାର ଉଦ୍ୟମକୁ ପ୍ରଶଂସା କରିଛନ୍ତି । ଜାମ୍ମୁ କାଶ୍ମୀରର ଲେଫ୍ଟନାଣ୍ଟଣ୍ଟଗଭର୍ଣ୍ଣର ଶ୍ରୀ ମନୋଜ ସିହ୍ନାଙ୍କ ଟୁଇଟର ଉତ୍ତରରେ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି । “ଜାମ୍ମୁ କାଶ୍ମୀରରେ ଅଧିକ ପୁଞ୍ଜି ବିନିଯୋଗ କରିବା ଏବଂ ଲୋକଙ୍କ ପାଇଁ ଅଧିକ ସୁଯୋଗ ସୁନିଶ୍ଚିତ କରିବା ପାଇଁ ଆଦର୍ଶ ପ୍ରୟାସ ବୋଲି ସେ କହିଛନ୍ତି ।”
ଲୋସର ପର୍ବ ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋସର ପର୍ବ ଅବସରରେ ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଲଦାଖରେ ନବ ବର୍ଷ ଭାବେ ଉତ୍ସାହ ଓ ଉଦ୍ଦୀପନାର ସହ ପାଳିତ ହେଉଥିବା ଲୋସର ପର୍ବ ଅବସରରେ ସମସ୍ତଙ୍କୁ ଶୁଭକାମନା । ଆଜି ଠାରୁ ଆରମ୍ଭ ହେଉଥିବା ନୂଆବର୍ଷ ସମସ୍ତଙ୍କ ଜୀବନରେ ଖୁସି ଓ ସୌହାର୍ଦ୍ଦ୍ୟ ଭରି ଦେଉ । ଚଳିତ ବର୍ଷ ସମସ୍ତଙ୍କ ମନୋକାମନା ପୂରଣ ହେଉ ।”
ପ୍ରଧାନମନ୍ତ୍ରୀ ରାଜସ୍ଥାନର କୋଟା ଠାରେ ସଡ଼କ ଦୁର୍ଘଟଣାରେ ପ୍ରାଣହାନି ପାଇଁ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜସ୍ଥାନର କୋଟାଠାରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ୍ ପାଣ୍ଠି (ପିଏମଏନ୍‍ଆରଏଫ୍‍) ରୁ ସହାୟତା ରାଶିକୁ ମଧ୍ୟ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ରାଜସ୍ଥାନର କୋଟାଠାରେ ଘଟିଥିବା ଦୁର୍ଘଟଣା ଅତ୍ୟନ୍ତ ଯନ୍ତ୍ରଣାଦାୟକ ଅଟେ । ଯେଉଁମାନେ ଏଥିରେ ପ୍ରାଣ ହରାଇଛନ୍ତି ସେମାନଙ୍କ ପରିବାର ପ୍ରତି ମୁଁ ସମବେଦନା ଜଣାଉଛି । ଭଗବାନ ସେମାନଙ୍କୁ ଏହି ଦୁଃଖ ସହ୍ୟ କରିବାକୁ ଶକ୍ତି ଦିଅନ୍ତୁ: ପ୍ରଧାନମନ୍ତ୍ରୀ” “କୋଟାରେ ଏକ ଦୁଃଖଦ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ନିକଟ ସମ୍ପର୍କୀୟଙ୍କୁ ପିଏମଏନଆରଏଫରୁ ୨ ଲକ୍ଷ ଟଙ୍କା କରି ଦିଆଯିବ । ଆହତମାନଙ୍କୁ ୫୦,୦୦୦ ଟଙ୍କା ପ୍ରଦାନ କରାଯିବ: ପ୍ରଧାନମନ୍ତ୍ରୀ”